Рукопис:

*Основи социологије*

Аутори:

*Милован Вуковић и Драган Тодоровић*

Издавач:

*Филозофски факултет*

*Универзитета у Нишу*

Рецензент:

*Драгољуб Б. Ђорђевић*

**Р Е Ц Е Н З И Ј А**

Подносим са задовољством Наставно-научном већу Филозофског факултета Универзитета у Нишу стручну оцену о рукопису **Основи социологије**, ауторâ др Милована Вуковића, редовног професора Техничког факултета (Бор) Универзитета у Београду, и др Драгана Тодоровића, ванредног професора Филозофског факултета Универзитета у Нишу.

Рукопис, који сам добио у електронском облику, има 318 страница стандардног компјутерског формата, писан је латиницом и откуцан single проредом. Као такав, он је спреман за следеће фазе прелома, припреме за штампу и само штампање.

Материјал је, уз уобичајене тзв. инфраструктуралне елементе – „Предговор“, „Библиографија“, „Индекс имена“, „Белешка о ауторима“ – изложен у дванаест поглавља:

1. Увод у социологију
2. Наука и научни метод
3. Метод социологије
4. Нововековна мисао о друштву и социолошке теорије
5. Друштво и друштвене појаве
6. Структура друштва
7. Облици друштвене свести
8. Рад као социолошка категорија
9. Савремено друштво, технологије и рад
10. Екологија и друштво
11. Од мисионарења до прозелитизма
12. Мултикултурализам и интеркултурализам

У тако обимном рукопису, и с многим поглављима, налазе се многобројни одељци. Примера ради, у поглављу „Нововековна мисао о друштву и социолошке теорије“ имамо чак 23 одељка. Од тога је важније да су у њему, поред уобичајеног излагања нововековне мисли и доприноса класика (Конта, Маркса, Диркема и Вебера) писци сасвим прихватљиво представили новије социолошке оријентације: функционалистичку, конфликтну, утилитарну и микроинтеракционистичку, са њеним веома утицајним рукавцима – феноменолошким, који је, сва је прилика, и даље најзначајнији, симболичко интеракционистичким и етнометодолошким.

Не тако давно, стање у домаћој књижевности из Основа социологије, ако не претерујем, било је катастрофално јер су уџбеници већма писани на догматској основи и од стране недораслих социолога тој захтевној работи. Сва је срећа по социологију у Србији што је хиперпродукција таквог штива реско прекинута само преводом два интернационално призната уџбеника: Хараламбосовог и Гиденсовог. Али, и још једном али, они су истовремено дигли лествицу за коју, да бисте јој се приближили, не и прескочили, треба дугогодишњи „социолошки тренинг“. Себе изградити у општег социолога у класичном значењу тога појма, бити широког замаха и знања, занимати глобалним, светским друштвом, непрестано хватати у коштац с горућим проблемима савременог човечанства, бавити се, рекао би Бергер, „' крупним питањима' у међународним оквирима (ни мање ни више него 'светским системима')“, доследно се придржавати и истрајавати на критичком послању социолошког позива. Подразумева се помоћ разигране социолошке маште.

Наши аутори, др Вуковић и др Тодоровић, потрудили су се да, структуром материјала, балансираним позивањем на домаћу и страну литературу, прецизношћу језика, квалитетом обраде и тематским новинама, спреме рукопис којег се неће „стидети“ ни они ни Филозофски факултет и који ће, одговорно тврдим, наићи на добар пријем код студената и шире – у социолошкој заједници. *Зато га здушно препоручујем за објављивање*.



У Нишу, 25. јуна 2019. др Драгољуб Б. Ђорђевић, ред. проф. социологије културе

Машинског факултета Универзитета у Нишу